b'\n_START_ARTICLE_\nRomos kurija\n_START_PARAGRAPH_\nRomos kurija (lot. Curia Romana) \xe2\x80\x93 pagrindin\xc4\x97 Romos katalik\xc5\xb3 ba\xc5\xbeny\xc4\x8dios, \xc5\xa0ventojo sosto ir Vatikano administracijos institucija, kurios \xc5\xbeinybos popie\xc5\xbeiaus vardu priima pasi\xc5\xablymus, pra\xc5\xa1ymus, apeliacijas, skundus, nagrin\xc4\x97ja juos, rengia j\xc5\xb3 pagrindu dokumentus ir savo kompetencijos ribose priima sprendimus visais ba\xc5\xbeny\xc4\x8di\xc4\x85 lie\xc4\x8dian\xc4\x8diais klausimais. Romos kurijos sprendimai gali b\xc5\xabti apsk\xc5\xb3sti apa\xc5\xa1taliniam tribunolui.\n_START_SECTION_\nIstorija\n_START_PARAGRAPH_\nPopie\xc5\xbeius Sikstas V savo konstitucijoje Immensa aeterni Dei 1588 m. suformulavo pagrindinius \xc5\xa0ventojo sosto administracijos teisinius pagrindus. Reforma, i\xc5\xa1augus ba\xc5\xbeny\xc4\x8dios biurokratiniam aparatui, buvo b\xc5\xabtina, nes atskirus klausimus sprend\xc5\xbeiantys apa\xc5\xa1taliniai advokatai, notarai, diakonai, teis\xc4\x97jai sunkiai tarpusavyje derino sprend\xc5\xbeiamus klausimus. Popie\xc5\xbeius Pijus X 1908 m. konstitucijoje Sapienti consilio dar kart\xc4\x85 reformavo kurij\xc4\x85, i\xc5\xa1skyr\xc4\x99s joje valdymo, kongregacijos ir tribunolo funkcijas. II Vatikano susirinkimas nutarime Christus Dominus leido darbui kurijoje pasitelkti civilius asmenis. 1967 m. rugpj\xc5\xab\xc4\x8dio 15 d. konstitucija Regimini Ecclesiae universae popie\xc5\xbeius Paulius VI prad\xc4\x97jo dar vien\xc4\x85 kurijos reform\xc4\x85, kuri\xc4\x85 tik 1988 m. bir\xc5\xbeelio 28 d. savo konstitutcija Pastor bonus u\xc5\xbebaig\xc4\x97 popie\xc5\xbeius Jonas Paulius II. Kurijos darbas tapo vie\xc5\xa1esnis, kiekviena \xc5\xbeinyba prad\xc4\x97jo dirbti pagal savo nuostatus. Bendri visos Romos kurijos nuostatai buvo patvirtinti 1992 m. vasario 4 d.'